Návrh na doriešenie úhrady výdavkov v súvislosti s mimoriadnymi udalosťami, ktoré vznikli následkami zosuvov pôd  na území Slovenskej republiky

	V súvislosti s povodňovou situáciou nastala na území Slovenskej republiky reaktivizácia svahových deformácií, v dôsledku čoho sú ohrozené životy, zdravie a majetok obyvateľov v postihnutých lokalitách. V nadväznosti na tieto skutočnosti vyhlásili orgány samosprávy postihnutých obcí a orgány miestnej štátnej správy postihnutých obvodov mimoriadne situácie. Vzhľadom na to, že obce vlastnými silami a prostriedkami nie sú schopné zvládnuť následky týchto mimoriadnych udalostí, prostredníctvom orgánov miestnej štátnej správy požiadali o pomoc vládu Slovenskej republiky. Opodstatnenosť týchto požiadaviek bola preverená na pracovných rokovaniach spojených s obhliadkami postihnutých lokalít a je obsiahnutá v odborných správach, ktorých súčasťou sú aj špecifikácie prác a potreba finančných prostriedkov na sanácie predmetných zosuvov. 

Prešovský kraj
Okres Stropkov
Zosuv pôdy v obci Gribov
	Na severnom okraji obce Gribov na území okresu Stropkov, je vyvinutý rozsiahly plošný zosuv. V apríli 2000 po výdatných zrážkach sa aktivizovala časť zosuvu, ktorá ohrozuje rodinný dom č. 30. V mesiaci júl 2001 vznikla podobná situácia, keď sa aktivizovala časť zosuvu, ktorá ohrozuje rodinný dom č. 44.
Šírka zosuvu na hrane svahu nad upravenou záhradou za domom je cca 25 m. Čelo zosunutej masy zeminy sa zastavilo na hospodárskej prístavbe rodinného domu. Hrúbka akumulácie je 1,5 až 2 m, povrch je narušený trhlinami, miestami sa vytvorili bezodtokové depresie, zemina je nepravidelne rozmočená s tendenciou roztekania.
Zo strany obce boli vykonané najnutnejšie opatrenia na stabilizáciu svahu – upravenie povrchu zosuvného územia tak, aby bol zaistený rýchly a bezpečný odtok zrážkových vôd zo svahu a utesnenie trhlín nad odlučnou hranou a na akumulačnej časti zosuvu pri rodinnom dome č. 44. 
Firma PARSON, spol. s.r.o. Prešov  podľa poskytnutých podkladov z roku 2001 a na základe miestnej obhliadky vypracovala ideový návrh sanačných opatrení. Pre zvýšenie stability porušeného územia a zabráneniu rozšírenia zosuvu sa odporúča vykonať nasledovné sanačné opatrenia:
-	upraviť povrch zosuvného územia tak, aby bol zaistený rýchly a bezpečný odtok zrážkových vôd zo svahu,
-	utesniť trhliny na svahu nad odlučnou hranou a na akumulačnej časti zosuvu (pri rodinnom dome č. 44), čo bolo realizované po vzniku zosuvu a vykonať kontrolu utesnenia trhlín,
-	na účelovej lesnej ceste nad zosuvným svahom vybudovať priečne drenážne povrchové žľaby na zachytávanie a odvádzanie povrchových vôd z cesty,
-	za rodinným domom č.44 odstrániť zosunutú zeminu opierajúcu sa o prístavbu a čelo zosuvu zaistiť vybudovaním zárubného múru. V odlučnej oblasti zriadiť drenážne ryhy a odvodňovacou priekopou odviesť do potoka,
-	za rodinným domom č. 30 podchytiť neprimerane strmý svah odkopu vybudovaním zárubného múru.

Na základe podkladov projekčnej firmy PARSON spol. s.r.o. sú náklady na sanáciu aktívnych zosuvov v obci Gribov nasledovné:
Finančné náklady na sanáciu:
- projektové a prieskumné práce					         	            425 000 Sk
- stavebné objekty :
zárubný múr nad dom č. 30					                     3 101 000 Sk
zárubný múr nad dom č. 44					                     1 848 000 Sk
záchytná odvodňovacia priekopa				                     1 649 000 Sk
- vedľajšie náklady							                        342 000 Sk
- kompletačná činnosť								194 000 Sk
- DPH 19%									         1 436 210 Sk 
Finančné prostriedky spolu						                     8 995 210 Sk
Finančný podiel obce 							            449 761 Sk
Požadované finančné prostriedky za okres Stropkov		                     8 545 449 Sk

Obec Gribov je malá obec s veľmi nízkym rozpočtom a nie je schopná pri zabezpečení chodu obce zo svojho rozpočtu uvedené náklady financovať. Obec je v rámci svojho rozpočtu schopná spolupodieľať sa na financovaní predmetnej sanácie vo výške 5% z celkových nákladov.
Krajský úrad v Prešove vo svojej rozpočtovej kapitole nemá plánované finančné prostriedky na takéto prípady a nemôže financovať uvedené práce.
	Neodkladnosť riešenia problémových zosuvov v obci Gribov, kde je bezprostredne ohrozený život a majetok obyvateľov obce a kde v jarných mesiacoch roku 2007 hrozí  riziko ďalšej  aktivácie týchto zosuvov si žiada súčinnosť aj zo strany štátu. 
Požadované finančné prostriedky za Prešovský kraj:                8 545 449 Sk
		
Košický kraj
Okres Košice IV.
Zosuv pôdy v mestskej časti mesta Košice – Vyšné Opátske 
	Rozsiahle svahové deformácie – zosuvy v Košickej kotline trvale ohrozujú majetok, ako aj ľudské zdravie a životy. Zosuvné pohyby sú najaktívnejšie v oblasti mestskej časti mesta Košice – Vyšné Opátske. Problematika rozvoja svahových deformácií v tejto oblasti bola riešená v rokoch 1983 - 1998 na úrovni orientačného inžiniersko-geologického prieskumu pre potreby posúdenia ich vplyvu na urbanistické využitie územia.
	Dňa 7. 4. 2006 došlo na území mestskej časti Košice-Vyšné Opátske k mimoriadnej udalosti zosuvu pôdy v lokalite Heringeš, ktorou bola zničená časť prístupovej cesty Nižný Heringeš a došlo k poškodeniu, aj zničeniu chát v záhradkárskej lokalite. Zosuv ohrozuje tiež rodinné domy. Na základe uvedeného starosta mestskej časti vyhlásil mimoriadnu situáciu.
	Po vyhlásení mimoriadnej situácie boli vykonané základné práce smerujúce k stabilizácii územia a zriadeniu provizórnej náhradnej komunikácie pre umožnenie odsunu majetku osôb v postihnutom území. Oprávnenosť všetkých nákladov bola dôsledne posudzovaná a vyššie uvedené práce boli vykonané pri minimálnych nákladoch.
	Z pohľadu mestskej časti je sanácia územia nereálna, keďže náklady na sanáciu by prekročili hodnotu územia a stavieb tam postavených. Na odstránenie rizika ohrozenia obyvateľstva možnou tlakovou vlnou pozostávajúcou zo zmesi vody a zosunutej pôdy, je potrebné uložiť na dno rokliny, do ktorej sa zemina zosúva potrubie na odvedenie prípadnej zrážkovej vody. Zosuv pôdy totiž smeruje do úzkej rokliny a pri prudšom zosuve môže dôjsť k úplnému uzavretiu rokliny, vzniku hrádze a jej pretrhnutiu zrážkovými vodami, keďže dno rokliny je súčasne korytom občasného potoka. Na realizáciu týchto opatrení je spracovaná dokumentácia, z ktorej vyplývajú celkové náklady 2 679 725,- Sk.  
	Keďže ide o atypické práce, je realizačný zámer vypracovaný len ako realizačná štúdia. V rozpočte je zapracovaný príspevok pre oprávneného projektanta na riešenie priebežne vznikajúcich problémov počas výstavby. Mestská časť nepredpokladá dodávateľský spôsob práce, keďže by dochádzalo k ďalším finančným požiadavkám. Zámerom mestskej časti je vykonať práce vo vlastnej réžii.
	Mestská časť má už skúsenosti s podobnými prácami a zrealizovala už podobným spôsobom stavby vodovodu a kanalizácie. Vklad Mestskej časti Košice-Vyšné Opátske pozostáva predovšetkým z realizačnej časti, a to terénnych úprav a montáže.  
	Pre uvedenú lokalitu bolo spracovaných viacero geologických posudkov, pretože lokalita je známa svojou nestabilnosťou a zosuvným charakterom. Celé územie má veľmi krehkú stabilitu, ktorá vyplýva zo zložitých geologických pomerov. V zmysle vyjadrenia Obvodného úradu životného prostredia Košice, povolením zásahov v ohrozenej lokalite nebudú dotknuté záujmy ochrany prírody a krajiny .

Návrh na riešenie
Predmetná dokumentácia rieši odvedenie existujúceho miestneho potoka z dôvodu, aby sa zabezpečil prirodzený odtok, ktorý gravitačne smeruje do oblasti zosuvu a nevytváral napájanie päty svahu a nezhoršoval tak stabilitné pomery územia. Týmto sa zabráni zhoršeniu stability svahu. V prípade, že by nedošlo k odvodneniu tohto svahu, došlo by k jeho postupnému nasiakavaniu a hrozil by pozdĺžny zosuv  rozbahneného materiálu zosuvu smerom do priestoru existujúcej individuálnej bytovej výstavby.

Finančné náklady na sanáciu
Práce a dodávky HSV                                                                                               
•	Zemné práce								            345 892 Sk
•	Vodorovné konštrukcie							            145 858 Sk
•	Rúrové vedenia								            754 103 Sk
•	Vnútrostaveniskový presun hmôt					            286 416 Sk
•	Práce a dodávky ostatné						                          50 000 Sk
Náklady umiestnenia stavby
•	Zariadenie staveniska 3,70 %						              56 694 Sk
•	Rezerva 40 %							                        612 907 Sk
•	DPH 19%									            427 855 Sk
•	Záchranné práce									140 014 Sk
Finančné prostriedky spolu                                                                                2 819 739 Sk
Finančný podiel mestskej časti 						            801 371 Sk                                                                                                             
Požadované finančné prostriedky za okres Košice IV.                                   2 018 368  Sk
Požadované finančné prostriedky za Košický kraj :                  2 018 368 Sk

Žilinský kraj
Okres Liptovský Mikuláš
Zosuv pôdy v obci Prosiek
	Na základe požiadavky Obecného úradu v  Prosieku vykonala firma Progeo, s r.o., Žilina inžinierskogeologické posúdenie svahových deformácií nad  obcou. Z geologickej obhliadky vyplynulo, že samotné geologické pomery územia sú zložité a zosuvné územie je potencionálne nestabilné a nebezpečné. Pri návrhu sanačných opatrení bude najdôležitejšie zabrániť vnikom vôd do horninového prostredia, a to vybudovaním drenáží a odvodňovacích rigolov situovaných nad telesom zosuvu a odvedením vody mimo predmetného územia.	
Zosuvná lokalita  sa nachádza na pravom svahu miestneho potoka Prosiečanka, približne nad stredom obce. Záujmové územie patrí do inžinierskogeologického rajónu flyšoidných hornín. Strmé svahy s prevahou ílovcov vytvárajú priaznivé prostredie na vznik a vývoj svahových deformácií, hlavne typu zosúvania.
	Zosuv ohrozuje 3 rodinné domy, 3 hospodárske budovy a miestnu komunikáciu. Zo strany obce boli vykonané okamžité opatrenia zamerané hlavne na najnutnejšie odvodňovacie práce. 
Finančné náklady na sanáciu
•	odvodňovacie subhorizontálne vrty					            600 000 Sk
•	dláždený rigol s plytkou drenážou					            600 000 Sk
•	drenážne rebrá								700 000 Sk
•	úpravy terénu								  	  40 000 Sk
•	zberné objekty vodorovných vrtov					 	  20 000 Sk
•	monitorovacie zvislé vrty							140 000 Sk
•	nepredvídané náklady 5% rezerva						105 000 Sk
•	práce geologickej služby							105 000 Sk
•	monitoring								 	  70 000 Sk
•	geodetické práce							              30 000 Sk
•	projekt sanácie								110 000 Sk
Finančné prostriedky spolu                                                                                2 520 000 Sk
DPH 19%									            478 800 Sk  
Finančný podiel obce ( stavebný materiál a pracovná sila)			              20 000 Sk                                                                                                         
Požadované finančné prostriedky za okres Liptovský Mikuláš                      2 978 800 Sk

Okres Čadca
Zosuv pôdy v meste Čadca - časť Bukov
Záujmové územie predstavuje rozsiahly zosuvný komplex zložený z viacerých prúdových a blokových porúch rôzneho štádia a aktivity. Počas intenzívnych zrážok v marci 2000 bol aktivizovaný prúdový zosuv v dĺžke 680 m a šírke 130 m, ktorý bezprostredne ohrozuje 13 rodinných domov. Okrem toho došlo k porušeniu 8 hospodárskych objektov, miestnej komunikácie a k celkovej devastácii územia vytvorením bezodtokových depresií a početných zamokrenín. Pri znefunkčnení miestnej komunikácie je zosuvom ohrozený prístup i k ďalším rodinným domom vo východnej časti územia. Celé územie aktívneho zosuvu je značne podmáčané, s existenciou prameňov a zamokrenín, keďže priamemu odtoku povrchových a zrážkových vôd zabraňuje nevyrovnaný a zvlnený reliéf územia.
Obec na zamedzenie zhoršovania zosuvu v danej lokalite zakázala realizovať nové stavby, úpravy existujúcich stavieb a zákaz vykonávania terénnych úprav zo strany vlastníkov pozemkov. Obec dala vypracovať inžinierskogeologický posudok,  vybudovala odvodňovacie rigoly, ktoré udržiava vo funkčnom stave a zabezpečila sledovanie a mapovanie vývoja situácie v zosuvnom území určenými osobami zodpovednými za túto činnosť. 
Finančné náklady na sanáciu
•	odvodňovacie subhorizontálne vrty				                     2 880 000 Sk
•	dláždený rigol	 s plytkou drenážou					         1 450 000 Sk
•	priečne drenážne rebrá pod zemnými priekopami			   	900 000 Sk
•	úprava terénu								   	350 000 Sk
•	priepusty a hospodárske prejazdy					  	600 000 Sk
•	zberné objekty vodorovných vrtov, prívodné potrubia vody	   	300 000 Sk
•	monitorovacie zvislé vrty						   	180 000 Sk
•	nepredvídané náklady 5% rezerva					   	333 000 Sk
•	práce geologickej služby						  	550 000 Sk
•	monitoring								   	325 000 Sk
•	geodetické práce							   	260 000 Sk
•	projekt sanácie							   	275 000 Sk
Finančné prostriedky spolu                                                                       	         8 403 000 Sk
DPH 19%									         1 596 570 Sk  
Finančný podiel obce ( stavebný materiál a pracovná sila)			            499 970 Sk                                                                                                         
Požadované finančné prostriedky za okres Čadca                                           9 499 600 Sk

Okres Žilina
Zosuv pôdy v obci Dolná Tižina
K prvej aktivácii došlo v júni 1997 a zosuvom bola porušená časť miestnej komunikácie, porušené boli viaceré obytné a hospodárske budovy, oporné múry a oplotenia, došlo k celkovej devastácii územia. K ďalšiemu zhoršeniu stavu došlo v júli 2001 a stav poškodených a ohrozených objektov sa tým ešte zhoršil, napriek tomu, že boli po júli vykonané niektoré okamžité protihavarijné opatrenia. Zosuv ohrozuje 7 rodinných domov, 1 hospodársku budovu a miestnu komunikáciu. Najvýraznejšie je poškodený rodinný dom č. 358, ktorý sa stal vplyvom porušenia statiky neobývateľný.
Navrhované prieskumné a sanačné práce
Pre riešenie stabilitných pomerov a sanácie aktívnej svahovej deformácie boli v minulosti (r. 2003) navrhnuté potrebné práce, aktualizované k 20. 1. 2007 z hľadiska cien. Rozsah prác, spôsob prieskumu a sanácie sa  v zásade nemení.
 
Finančné náklady na sanáciu 
Inžinierskogeologický prieskum:
•	technické práce – jadrové zabudované vrty 				141 000 Sk
•	laboratórne práce 							  50 000 Sk
•	meračské práce 							  21 000 Sk
•	inklinometrické  merania, režimné pozorovanie 			  98 000 Sk
•	podklady zo zrážkomerných staníc                                                    18 000 Sk
•	geologické práce 							110 000 Sk
 Prieskumo-sanačné práce:
•	2 ks vodorovné vrty  							572 400 Sk
•	povrchové odvodnenie, dláždené rigoly, 
 zberné objekty, terénne úpravy 					100 000 Sk

 Sanačné práce:
•	projekt sanácie so zameraním územia  				170 000 Sk
•	3 ks vodorovné vrty 							858 600 Sk 
•	povrchové odvodnenie 						330 000 Sk
•	podchytenie cesty a objektov mikropilotami 			980 000 Sk
•	úprava potoka        							580 000 Sk 
•	geologické práce 							170 000 Sk  
DPH 19%										797 810 Sk
Finančné prostriedky spolu                                                                      	         4 996 810 Sk
Finančný podiel obce 						                          50 000 Sk                                                                                                             
Požadované finančné prostriedky za obec Dolná Tižina                                 4 946 810 Sk

Zosuv pôdy v obci Divina
Svahová deformácia  vznikla 2. 4. 2006. Vlastník pozemku objavil prvé príznaky jej vzniku po prerušení prívodu pitnej vody do jeho rodinného domu. Vzniknutá svahová deformácia predstavuje aktívny zosuv, ktorý je súčasťou staršej svahovej deformácie.
	V telese zosuvu sa nachádzajú stromy premiestnené z okraja lesa, zo vzdialenosti 300 m. Zosuv je pomerne plytký – do 1 m. V prípade dlhodobejších zrážok dôjde k spláchnutiu zosunutého materiálu na domy a cestu pod týmto zosuvom. Zosuv ohrozuje 3 domy, 3 hospodárske objekty a miestnu komunikáciu.

Finančné náklady na sanáciu
Inžinierskogeologický prieskum:
•	technické práce – jadrové vrty  					  59 400 Sk
•	laboratórne práce - mechanika zemín   				  18 000 Sk
•	laboratórne práce 							    1 800 Sk
•	meračské práce  							  10 800 Sk
•	geologické práce 							  96 000 Sk
Prieskumno-sanačné práce:
•	2 ks vodorovné vrty  							444 600 Sk
•	povrchové odvodnenie – dláždené rigoly 				117 750 Sk
Sanačné práce:
•	projekt sanácie  							  35 000 Sk
•	2 ks drenážne rebrá  						  93 000 Sk 
•	terénne úpravy  							150 000 Sk
•	vodorovné vrty  						            478 800 Sk
DPH 19%										285 979 Sk
Finančné prostriedky spolu                                                                       	         1 791 129 Sk
Finančný podiel obce 						                        130 000 Sk                                                                                                             
Požadované finančné prostriedky za obec Divina                                            1 661 129 Sk

Zosuv pôdy v obci Povina
	Počas topenia nadmerného množstva snehovej prikrývky za spolupôsobenia intenzívnych zrážok došlo v roku 2006 k aktivácii časti zosuvného územia, pôvodne potenciálneho charakteru. V odlučnej časti zosuvu bola odkrytá časť prívodného vodovodného potrubia vedeného do miestneho vodojemu, ktoré však zatiaľ nebolo poškodené. Pri obhliadke blízkeho okolia zosuvu boli pozorované trhliny vo svahu nad zosuvným územím, ktoré svedčia o progresívnom rozširovaní svahovej deformácie.
Finančné náklady na sanáciu
Zemné práce - hĺbenie odvodňovacích rýh, obsyp potrubia 
vodovodu, osadenie priepustov, hydroosev, tesniace fólie 			           822 781 Sk
Sanačné práce: 
•	geodetické zamerania územie	 				  17 000 Sk
•	inžiniersko-geologický prieskum				            185 000 Sk
•	horizontálne vrty						            787 000 Sk
•	priťažovací oporný múr z lomového kameňa    		         1 440 000 Sk
•	odvedenie vody z vrtov a odvodnení			            175 800 Sk
•	porealizačné zameranie  						  15 000 Sk
Finančné prostriedky spolu                                                                                3 442 581 Sk
Finančný podiel obce 						                	  50 000 Sk                                                                                                             
Požadované finančné prostriedky za obec Povina                                           3 392 581 Sk

Zosuv pôdy v obci Rudinská
Záujmové územie porušené svahovými deformáciami sa nachádza v obci Rudinská, miestna časť  Tarabovci, ležiacej na východnom svahu Rudinskej doliny, ktorou preteká Rudinský potok vlievajúci sa do rieky Kysuca. Svahovou deformáciou je ohrozených 12 rodinných domov, 6 hospodárskych budov, miestna komunikácia, poľnohospodárska pôda. Zosuv Rudinská bol aktivovaný v roku 1993. Následne boli vykonané základné stabilizačné opatrenia a až v roku 2003 sa zosuv po topení snehu a následných zrážkach  aktivoval a rozvinul.
	Záujmové územie predstavuje rozsiahlu zložitú periodickú svahovú deformáciu zloženú z viacerých plošných zosuvov a blokových porúch, rôzneho štádia a aktivity. Svahové deformácie sú vyvinuté v niekoľkých  časovo odlišných generáciách,  ktoré sa líšia hlavne mechanizmom vývoja a morfologickými tvarmi. 
V rámci sanačných opatrení je potrebné vybudovať systém povrchového odvodnenia zamokrených území a odvádzania zrážkových vôd z celého územia. Súčasťou tohto opatrenia by malo byť i prehĺbenie a upravenie rigolu odvádzajúceho vodu z jestvujúcich pokusných odvodňovacích vrtov.
Finančné náklady na sanáciu
Oporný múr:
•	  zemné práce	 							  92 904 Sk
•	  zakladanie								152 747 Sk
•	  zvislé a kompletné konštrukcie					492 529 Sk
•	  rúrové vedenie	 						  28 266 Sk
•	  ostatné konštrukcie a búracie práce	    				    1 792 Sk
•	  doplnkové konštrukcie	   					  15 972 Sk
Odvodnenie:
•	zemné práce								  42 338 Sk
•	  vodorovné konštrukcie 						  30 933 Sk
•	  komunikácie	  							    4 571 Sk
•	  rúrové vedenie							  15 651 Sk
•	  ostatné konštrukcie							  46 666 Sk
DPH 19%										175 631 Sk
Finančné prostriedky spolu                                                                                1 100 000 Sk
Finančný podiel obce 						                        100 000 Sk                                                                                                             
Požadované finančné prostriedky za obec Rudinská                                       1 000 000 Sk
Spolu za okres Žilina					                              11 000 520 Sk
Požadované finančné prostriedky za Žilinský kraj :                23 478 920 Sk 

Rekapitulácia
Prešovský kraj                                                                                                     8 545 449 Sk  
Košický kraj                                                                                                         2 018 368 Sk 
Žilinský kraj									       23 478 920 Sk
Slovenská republika spolu                                                           34 042 737 Sk 

	Požiadavka  na riešenie úhrady výdavkov v súvislosti s mimoriadnymi udalosťami, ktoré vznikli následkom zosuvov pôd na území Slovenskej republiky z rezervy vlády Slovenskej republiky vychádza zo skutočnosti, že havarijné stavy v jednotlivých lokalitách vznikli v dôsledku prírodných vplyvov a nie je v možnostiach krajských úradov, obvodných úradov a ani príslušných orgánov samosprávy finančne pokryť tieto nevyhnutné sanačné práce.